Dum vivitur unusquisque in hoc fluctivago mundo, considerare debet qualiter adquirere eterna gaudia valeat, et penas perpetuas evadere, et sine fine cum Christo gaudere. Quapropter ego Ilius perpendo enormitatem meorum peccaminum, et uxor mea Vualburgis, et filii mei Gerardus atque Girinus donamus Deo et sanctis apostolis ejus Petro videlicet et Paulo, habitatoribusque Cluniacensis monasterii, ubi preest domnus Odilo abbas, aliquid de nostra hereditate, que sita est in pago Lugdunense, in agro Marcenansense, in villa Villarense, unum curtilum quod vocatur ad Sanias, cum appendiciis suis, videlicet campis, et in tribus locis vineas: unam in Montiniaco, aliam in Veteris Vineis, et alteram ad Clausum minorem; hoc donamus ad presens totum et integrum. Facimus aliam donacionem, alium curtilum in supranominata villa Villarense, qui vocatur ad Curtilum Albuini, cum appendiciis suis, campis, vineis et pratis; et in alio loco qui vocatur Montiniacus, vineam quam Constantius possidet, et unam vircariam totam et integram, et aliam vineam quam Rotbertus in beneficio solebat tenere. Et sunt jam dictæ vinææ in ipso Montiniaco. Eo tenore, ut quamdiu ego Ilius vixero, teneam et possideam, et omni anno in vestitura duas portaturas asini persolvam jam dicto loco. Post vero meum discessum, cum omni integritate huic loco remaneat. Si quis hanc donacionem calumniare voluerit, nisi cito resipuerit, omni maledictioni subjaceat. Actum Cluniaco, in presencia domini Rotberti prioris, die dominico, regnante Eynrico rege. Signum domni Rotlanni clerici. Signum domni Bernardi.